Kaggestad kaller Northugs landslagsoppgjør klønete
Den tidligere toppidrettstreneren og nåværende TV 2-eksperten, som også var tett på langrennslandslaget og Northug under VM for tre år siden, reagerer blant annet på timingen for Northugs utspill. - Jeg synes ikke noe særlig om å ta oppgjør i det offentlige. Han (Northug) skal være en del av et landslag, de skal leve sammen og prestere sammen, selv om han formelt står utenfor landslaget, sier Kaggestad til VG.VG skrev onsdag om alle konfliktene med skiforbundet/landslaget som til slutt førte til skistjernens overgang til privatlag, slik det kommer frem i boken «Northug. En familiehistorie». - Du skal nesten ikke gjøre noe som helst utenfor boksen før Norges Skiforbund opplever det som en provoserende handling. Den minste hendelse kan bli oppfattet som kontroversiell, og verst er det i jentemiljøet. Blir du betraktet som kontroversiell, kan du lett føle deg ensom, forteller Northug i boken. I november reiser Northug etter planen som en del av landslaget til verdenscupstarten. I februar representerer han Norge i Falun-VM. - Når han er med i VM, er han en del av laget, og ønsker å lykkes der, må han bidra overfor resten, akkurat som de skal bidra overfor ham. Han kan ikke representere hjembygda si i VM, sier Kaggestad. Han påpeker at han har veldig sans for idrettsutøveren Petter Northug og kaller det nordmannen representerte i Holmenkollen-VM for tre år siden for noe av det råeste vi har sett i norsk toppidrett. Men Kaggestad forstår ikke hvorfor Northug tar oppgjøret med skiforbundet i den ferske boken av Sverre M. Nyrønning. - Jeg synes det er klønete og har ikke noe sans for det. Han lar seg bruke, sier den tidligere topprtreneren.Northugs manager Are Sørum Langås forteller at familien Northug har denne kommentaren til det som handler om Skiforbundet i saken. - De betraktningene vi har gitt om fortida er subjektive og gjenspeiler en del følelser. Det har vi som familie hatt behov for. Vi håper at leserne av boka ser nettopp det. Det oppleves som godt å ha luftet ut de tankene, bli ferdige med dem, nullstille oss og utelukkende se framover, skriver Langås i en epost til VG og fortsetter: - Petters hovedargument for å takke nei til landslaget etter 9 år på lag var behov for forandring. Vi er trygge på at Skiforbundet skjønner sammenhengen betraktningene er gitt i og ikke legger annet i dem enn vi har gjort. Derfor er vi også sikre på at vi kommer til å ha en ryddig og god dialog med Skiforbundet om en representasjonsavtale for Petter kommende sesong.Vidar Løfshus varsler at han skal ta en prat med Northug før skistjernen, som satser privat, sannsynligvis skal reise med landslaget til verdenscuprenn. - For det første vil jeg lese boken før jeg vil uttale meg mer om dette. Men jeg vil ha en prat med Petter for å høre hvilket motiv han har for å si det han eventuelt har sagt. Så får bare sette en kurs derfra, sier landslagssjef Vidar Løfshus til VG. Han har vært en del av landslagsledelsen siden Petter Northug ble landslagsløper før 2007-sesongen. Deretter har han jobbet med landslaget frem til Northugs brudd med Skiforbundet våren 2013, og er fortsatt landslagssjef før VM-vinteren. - Den generelle kommentaren jeg kan gi er at jeg stiller meg uforstående til dette. Det er så mange muligheter opp gjennom årene til å komme med en tilbakemelding og vi har enormt stor takhøyde innenfor Norges Skiforbund. Jeg syns det er merkelig at det kommer nå, sier Løfshus. Han sier de hver sesong lager et opplegg basert på evalueringen av forrige sesong. I disse evalueringene har også Northug bidratt forteller han. Men sterk misnøye har ikke kommet frem. - Vi har hatt en vanvittig bra miljø fra Frode Estil og Odd-Bjørn Hjelmeset var med, til laget med Eldar Rønning og Martin Johnsrud Sundby nå. Det har alltid vært godt miljø og ikke sure miner eller sprekk i miljøet. Det har vært småting. Men om det har gjeldt Petter eller andre så har det blitt ordnet, og det har aldri gått utover treningsviljen eller lignende, sier Løfshus.
Bare måneder før han samles med landslaget, retter Petter Northug (28) en knyttneve mot Norges Skiforbund gjennom den nylanserte boken. - Klønete, sier utholdenhetsekspert Johan Kaggestad. Northug (28) en knyttneve mot Norges Skiforbund gjennom den nylanserte boken. - Klønete, sier utholdenhetsekspert Johan Kaggestad.